Писмо от Васил Левски до Данаил Попов, 30.04.1871
Ако се случи да Ви пита някой устно или писмено как отиват работите с Вас във Влашко и как трябва да работим или как се работи в Българско – из Влашко [или] из Българско, – [към] тогова да бъдете строго внимателни. Ако рече някой: "Аз искам да работя в Българско, но трябва да имам по какво да ме вярват", [то] на това ще му отговориш: "Ако си човек за работа, кажи си името и отде си, па си иди в Българско. Там имаме човек, ние ще му пишем да те разгледа по-напред, па ако си за работа, той ще ти даде работа. Така ще съобщите на нашите хора да постъпват, щото да знаем къде ход[ят].

И още да бдите, да не би някои хъшове да съставят някоя чета, че да преминат в Българско! Това да Ви е първа длъжност.

* * * * *

Препоръчан Вам един път наш човек, че после дошъл пак уж от наша страна, да му не вярвате, [ако е] без знак, колкото и пъти да дойде. Имаме пред очите си доста [примери]: днес е човек, утре – магаре. Да кажа за себе си: Вие ме познавате твърде добре, не съм аз [от] днес в работата си, а от 61-во [лято]. Оттогава и досега малко-много с това съм се занимавал и работата ми ме е срещала [с] всякаква [опасност], и не можа да ме отвърни да работа за други [интереси], или да ме отчае [и] да гледам своя си интерес. Ако не знаете, питайте и научете добре, че ако ми вярвате [на]пълно, тогава знам, че и думите ми ще бъдат истина [за] Вас. Трябва изпит!

 Източник

 Из сборника "Свята и чиста република: избрани страници от писма на Васил Левски", съставители Иван Унджиев, Никола Кондарев, София, "Наука и изкуство", 1987, с.174–175

Писма от Васил Левски